Lars Kramer Mikkelsen (S), 2004-04-13:
Det er jo egentlig rart at kunne konstatere, at der i en sag af denne her kaliber ikke er så stor uenighed i Folketinget.
Det tror jeg at jeg med sindsro kan sige efter at have set det forslag til vedtagelse, som er fremsat af forslagsstillerne, for der står sådan set ikke noget i det forslag, som Socialdemokraterne ikke kan være enige i, eller som i virkeligheden heller ikke er elementer i det, som allerede sker i forhold til den måde, Danmark håndterer den her sag på.
Siden vi havde debatten sidste år, er der ingen reelle tegn
på, at situationen er forbedret.
Ingen af parterne, hverken det russiske militær eller de tjetjenske oprørere, har vist tegn på vilje til at løse konflikten.
Det sørgeligste af det hele
er, at det er den tjetjenske civilbefolkning, der lider slemt under konflikten og er udsat for overgreb fra begge sider.
Det er strengt nødvendigt at fordømme de grove overtrædelser af menneskerettighederne, som de russiske myndigheder dagligt begår.
Socialdemokraterne sætter ikke spørgsmålstegn ved Ruslands ret til at bekæmpe terrorisme, hvor den findes, ligesom vi heller ikke anfægter Ruslands territoriale rettigheder.
Men kampen mod terrorisme må og skal foregå uden at anfægte de grundlæggende menneskerettigheder, som også Rusland har forpligtet sig til at efterleve i FN, i Europarådet, i OSCE.
Jeg er selv næstformand i den danske europarådsdelegation og må sige, at der ikke er mange sager, der har haft så stor bevågenhed i Europarådet som denne, desværre uden de store fremskridt.
Jeg kan ikke mindes én session i Europarådet, hvor vi ikke på den ene eller den anden måde har debatteret dette emne.
Vi har netop modtaget en rapport over flygtningestrømmene inden for Rusland.
Hændelserne den 11. september var frygtelige, og kampen mod terrorismen er tvingende nødvendig, men den må ikke udvikle sig til, at ethvert oprør kan betragtes og kategoriseres som terrorisme og dermed legitimere, at en stat benytter sig af uforholdsmæssigt grove metoder og overgreb mod en civilbefolkning.
De beretninger, vi får fra bl.a. Amnesty International, tyder på, at de metoder, Rusland benytter sig af i Tjetjenien, er meget langt fra at overholde menneskerettighederne.
Tortur, voldtægt er dagens orden over for civilbefolkningen, som dagligt behandles på en facon, der klart kan kategoriseres som en krigsforbrydelse.
Det er dybt uacceptabelt.
Ministeren og selvfølgelig også ordføreren bedes også bekræfte, om det er det, der menes med, at man opfordrer til, at man skal overholde menneskerettighederne i det forslag til vedtagelse, som er fremlagt, om det ikke er vejen frem at stille det krav, at det er menneskerettighederne, der skal sættes i højsædet.
Det er lige så uacceptabelt og viser desværre, at de virkelige tabere i denne konflikt er den tjetjenske befolkning, der for langt størstedelens vedkommende bare vil have fred.
Rusland har søgt at skabe et billede af en mere stabil situation i Tjetjenien, bl.a. ved at holde en folkeafstemning om en ny forfatning og et præsidentvalg, hvor den kremlstøttede Kadyrov var eneste kandidat.
Begge valghandlinger blev kraftigt fordømt af OSCE og Europarådet, selve valghandlingen blev fordømt.
Europarådet pointerede også kraftigt, at situationen i Tjetjenien slet ikke var til, at der kunne afholdes nogen form for frie afstemninger.
Alene tilstedeværelsen af langt over 60.000 russiske soldater, som oven i købet måtte stemme, gjorde valghandlingerne helt absurde.
Det er Socialdemokraternes opfattelse, at der ikke findes en militær vej eller terrorvej til løsning af det her problem.